Návrh ROZHODNUTIE RADY o podpísaní v mene Európskej únie a jej členských štátov a o predbežnom uplatňovaní Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii /* COM/2014/092 final - 2014/0049 (NLE) */





DÔVODOVÁ SPRÁVA Dohoda medzi Európskym hospodárskym spoločenstvom a Nórskym kráľovstvom, ďalej len „dohoda“, bola podpísaná 14. mája 1973 v Bruseli a nadobudla platnosť 1. júla 1973. Pripojený návrh predstavuje právny nástroj na podpísanie a predbežné uplatňovanie Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii (ďalej len „dodatkový protokol“). V zmysle Aktu o pristúpení Chorvátskej republiky pristúpi Chorvátsko k medzinárodným dohodám podpísaným alebo uzavretým Európskou úniou a jej členskými štátmi prostredníctvom protokolu k uvedeným dohodám. Dňa 24. septembra 2012[1] Rada poverila Komisiu, aby začala rokovania s dotknutými tretími krajinami s cieľom uzavrieť príslušné protokoly. Rokovania s Nórskom sa uskutočnili v rámci rokovaní o úprave Dohody o Európskom hospodárskom priestore a Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2009 – 2014, vzhľadom na rozšírenie Európskej únie o Chorvátsko[2] a boli úspešne ukončené parafovaním dodatkového protokolu. Navrhovaným dodatkovým protokolom sa Chorvátska republika stáva zmluvnou stranou dohody a EÚ sa zaväzuje zabezpečiť autentické znenie dohody v novom úradnom jazyku EÚ. Protokolom sa takisto poskytujú dodatočné obchodné koncesie na ryby pre Nórsko vzhľadom na pristúpenie Chorvátska k Európskemu hospodárskemu priestoru. V súlade s článkom 4 dodatkového protokolu a až do ukončenia príslušných postupov na jeho formálne uzavretie a nadobudnutie platnosti by sa predbežné uplatňovanie protokolu malo začať od prvého dňa tretieho mesiaca nasledujúceho po uložení posledného oznámenia zmluvných strán na tento účel. Komisia pokladá výsledky rokovaní za uspokojivé a žiada Radu, aby prijala pripojené rozhodnutie o podpísaní a predbežnom uplatňovaní dodatkového protokolu. 2014/0049 (NLE) Návrh ROZHODNUTIE RADY o podpísaní v mene Európskej únie a jej členských štátov a o predbežnom uplatňovaní Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 v spojení s jej článkom 218 ods. 5 a článkom 218 ods. 8 druhým pododsekom, so zreteľom na Akt o podmienkach pristúpenia Chorvátskej republiky pripojený k Zmluve o pristúpení, a najmä na jeho článok 6 ods. 2, so zreteľom na návrh Komisie[3], keďže: (1) Rada 24. septembra 2012 poverila Komisiu, aby v mene Európskej únie a jej členských štátov začala rokovania s Nórskom o uzavretí a o predbežnom uplatňovaní Protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii. (2) Tieto rokovania boli úspešne ukončené a dodatkový protokol by sa mal podpísať v mene Európskej únie a jej členských štátov s výhradou jeho možného uzavretia k neskoršiemu dátumu. (3) Dodatkový protokol by sa mal uplatňovať na dočasnom základe s účinkom od prvého dňa tretieho mesiaca nasledujúceho po uložení posledného oznámenia zmluvných strán na tento účel, PRIJALA TOTO ROZHODNUTIE: Článok 1 Týmto sa v mene Únie a jej členských štátov schvaľuje podpísanie Dodatkového protokolu k Dohode medzi Európskym hospodárskym spoločenstvom a Nórskym kráľovstvom na účely zohľadnenia pristúpenia Chorvátskej republiky k Európskej únii s výhradou uzavretia uvedeného dodatkového protokolu k neskoršiemu dátumu. Text dodatkového protokolu je pripojený k tomuto rozhodnutiu. Článok 2 Generálny sekretariát Rady vydá pre osobu(-y), ktorú(-é) označí vyjednávač, plnú moc na podpísanie dodatkového protokolu s výhradou jeho uzavretia. Článok 3 S výhradou jeho uzavretia k neskoršiemu dátumu a až do nadobudnutia jeho platnosti sa dodatkový protokol uplatňuje na predbežnom základe, a to od prvého dňa tretieho mesiaca nasledujúceho po uložení posledného oznámenia na tento účel v súlade s článkom 4 protokolu. V Bruseli Za Radu predseda [1] Rozhodnutie Rady o poverení začať rokovania týkajúce sa úpravy dohôd podpísaných alebo uzavretých medzi Európskou úniou alebo Európskou úniou a jej členskými štátmi s jednou alebo viacerými tretími krajinami alebo medzinárodnými organizáciami so zreteľom na pristúpenie Chorvátskej republiky k Európskej únii (dokument Rady č. 13351/12 LIMITED). [2] Rozhodnutie Rady, ktorým splnomocňuje Komisiu začať rokovania s Nórskom o úprave Dohody o Európskom hospodárskom priestore a Dohody medzi Nórskym kráľovstvom a Európskou úniou o nórskom finančnom mechanizme na obdobie rokov 2009 – 2014, vzhľadom na rozšírenie Európskej únie o Chorvátsko (dokument Rady 128658/12 LIMITED). [3] Ú. v. EÚ L […], […], s. […]. PRÍLOHA DODATKOVÝ PROTOKOL K DOHODE MEDZI EURÓPSKYM HOSPODÁRSKYM SPOLOČENSTVOM A NÓRSKYM KRÁĽOVSTVOM V DÔSLEDKU PRISTÚPENIA CHORVÁTSKEJ REPUBLIKY K EURÓPSKEJ ÚNII EURÓPSKA ÚNIA a NÓRSKE KRÁĽOVSTVO SO ZRETEĽOM na Dohodu medzi Európskym hospodárskym spoločenstvom a Nórskym kráľovstvom podpísanou 14. mája 1973, ďalej len „dohoda“, a existujúce dojednania v oblasti obchodu s rybami a produktmi rybného hospodárstva medzi Nórskom a Spoločenstvom, SO ZRETEĽOM na Dodatkový protokol k Dohode medzi Európskym hospodárskym spoločenstvom a Nórskym kráľovstvom o osobitných ustanoveniach uplatniteľných na obdobie 2009 – 2014 na dovoz určitých rýb a produktov rybárstva do Únie, SO ZRETEĽOM na pristúpenie Chorvátskej republiky k Európskej únii, SO ZRETEĽOM na Dohodu o účasti Chorvátskej republiky v Európskom hospodárskom priestore, SO ZRETEĽOM na existujúci režim pre obchod s rybami a produktmi rybárstva medzi Nórskom a Chorvátskou republikou, SA ROZHODLI stanoviť na základe spoločného súhlasu úpravy k dohode v dôsledku pristúpenia Chorvátskej republiky k Európskej únii, A UZAVRIEŤ TENTO PROTOKOL: ČLÁNOK 1 Znenia dohody, príloh a protokolov, ktoré sú jej neoddeliteľnou súčasťou, záverečného aktu a k nemu pripojených vyhlásení sa vypracujú chorvátskom jazyku a tieto znenia budú rovnako autentické ako pôvodné znenia. Spoločný výbor schváli chorvátske znenie. ČLÁNOK 2 1. Osobitné ustanovenia platné pre dovoz niektorých rýb a produktov rybárstva s pôvodom v Nórsku do Spoločenstva sa ustanovujú v tomto protokole. 2. Objem colnej kvóty uvedený v článku 3 tohto protokolu sa vzťahuje na obdobie desiatich mesiacov, ktoré zostávajú od pristúpenia Chorvátska k EÚ do konca finančného mechanizmu EHP na roky 2009 – 2014 (od 1. júla 2013 do 30. apríla 2014). Objem kvóty sa prehodnotí pred koncom uvedeného obdobia so zreteľom na všetky relevantné záujmy. 3. Colná kvóta sa uplatňuje odo dňa, kedy predbežné uplatňovanie tohto protokolu nadobudne účinnosť, a to podľa postupov ustanovených v článku 4 ods. 3, a musí byť dostupná počas dvanástich mesiacov od uvedeného dňa. 4. Pravidlá pôvodu platné pre colnú kvótu uvedenú v článku 3 budú tie, ktoré sú stanovené v protokole č. 3 k dohode. ČLÁNOK 3 Spoločenstvo otvorí nasledujúcu novú dodatočnú ročnú bezcolnú kvótu: – Slede, korenené a/alebo naložené v octe, v slanom náleve (číselné znaky KN ex 1604 12 91, ex 1604 12 99) 1400 ton čistej hmotnosti bez nálevu. ČLÁNOK 4 1. Zmluvné strany ratifikujú alebo schvália tento protokol v súlade so svojimi príslušnými postupmi. Ratifikačné alebo schvaľovacie listiny sa uložia na Generálnom sekretariáte Rady Európskej únie. 2. Protokol nadobúda platnosť v deň, ktorý nasleduje po uložení poslednej ratifikačnej alebo schvaľovacej listiny za predpokladu, že boli takisto uložené ratifikačné alebo schvaľovacie listiny nasledujúcich súvisiacich dohôd: i) Dohoda o účasti Chorvátskej republiky v Európskom hospodárskom priestore; ii) Dodatkový protokolu k Dohode medzi Nórskym kráľovstvom a Európskou úniou o nórskom finančnom mechanizme na obdobie rokov 2009 – 2014 v dôsledku účasti Chorvátskej republiky v Európskom hospodárskom priestore; iii) Dodatkový protokol k Dohode medzi Európskym hospodárskym spoločenstvom a Islandskou republikou v dôsledku pristúpenia Chorvátskej republiky k Európskej únii. 3. Do dokončenia postupov uvedených v odsekoch 1 a 2 tohto článku sa bude tento protokol uplatňovať na dočasnom základe, a to od prvého dňa tretieho mesiaca nasledujúceho po uložení posledného oznámenia na tento účel. ČLÁNOK 5 Tento protokol, vypracovaný v jednom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a nórskom jazyku, pričom znenie vo všetkých z týchto jazykov je rovnako autentické, bude uložený na Generálnom sekretariáte Rady Európskej únie, ktorý vystaví overenú kópiu pre každú z vlád zmluvných strán. V Bruseli … 2013 Za Európsku úniu Za Nórske kráľovstvo